text: Flere uheld på motorvejen: Det er ekstremt glat 
  11 april 2019 kl. 08.07
  De glatte veje er kommet bag på mange, siger vagtchefen.
  Motorvej E20 har kortvarigt været spærret ved motorvejskrydset i Fredericia mod Kolding på grund af uheld. Ét spor er nu åbnet. Vejdirektoratet forventer, at oprydningsarbejdet er færdigt omkring klokken 10:30.
  - Det er ekstremt glat derude, og det er nok kommet bag på mange, siger Jørn Lindhardt, vagtchef ved Syd- og Sønderjyllands Politi, til TV SYD.
  Lige nu er der sket flere uheld på vejene omkring Fredericia, flere steder på grund af glatte veje, men politiet har endnu ikke det fulde overblik.
  Også ét spor på Lillebæltsbroen var tidligt i morges spærret i retning mod Fyn på grund af uheld. Her var det også det glatte underlag, der var skyld i uheldet.
  